ওয়েব ডেস্ক : এখন অনেক জায়গায় তদন্তে পুলিসকে বিশ্বাস করা যায় না! ডোমকলে ভোটের দিন সিপিএম কর্মী খুনের মামলার শুনানিতে এমনটাই মন্তব্য করলেন বিচারপতি দীপঙ্কর দত্ত। আজ হাইকোর্টে মামলার শুনানিতে বিচারপতির ভত্‍সর্নার মুখে পড়ে পুলিস। ক্ষুব্ধ বিচারপতি প্রশ্ন তোলেন,  কেন সব অভিযুক্তকে গ্রেফতার করা হয়নি? এই পক্ষপাতিত্ব কেন সে প্রশ্নও তোলেন বিচারপতি। ভোটের দিন ওই বুথে যে প্রিসাইডিং অফিসাররা ছিলেন তাদের বয়ান নেওয়া হয়েছে কিনা পুলিসের কাছে তাও জানতে চান বিচারপতি দত্ত। আগামী কাল দুপুর দুটোর নাগাদ আদালতে কেস ডায়রির কপি জমা দেওয়ার নির্দেশ দিয়েছেন তিনি। গত একুশে এপ্রিল ভোট দিতে গিয়ে ডোমকলের বুথে বাইরে খুন হয়ে যান সিপিএম কর্মী তহিদুল ইসলাম। ঘটনার সিবিআই তদন্ত এবং ক্ষতিপূরণের দাবিতে হাইকোর্টের দ্বারস্থ হন ওই সিপিএম কর্মীর পরিবার।